Fótbolti - Faxaflóamótið hófst um helgina Kvennalið ÍBV í knattspyrnu lék sína fyrstu leiki á þessu tímabili nú um helgina þegar Faxaflóamótið hófst . Liðið sem hampaði bikarmeistaratitli á síðasta tímabili , hefur fengið nýjan þjálfara en Sigurlás Þorleifsson hefur sem kunnugt er tekið við stjórn liðsins af Heimi Hallgrímssyni . Væntingar fyrir þessa leiki voru í lágmarki þar sem hópurinn var frekar þunnskipaður , en m.a. vantaði þær Sigríði Ásu Friðriksdóttur og Írisi Sæmundsdóttur í vörnina . Auk þess hefur liðið tiltölulega nýhafið æfingar af fullum krafti , nokkuð seinna en önnur lið . Litið er á þetta mót sem kærkomna æfingu fyrir komandi leiki í deildarbikar þar sem við eigum titil að verja . En þá að leikjunum sjálfum . Á laugardaginn var leikið gegn Breiðablik sem hefur bætt við sig mikið af mannskap frá því á síðasta tímabili . Skemmst er frá því að segja að Breiðablik vann 5 - 1 sigur , sem var fullstór miðað við gang leiksins en leikmenn ÍBV áttu nokkur góð marktækifæri í leiknum sem Þóra B. Helgadóttir landsliðsmarkvörður sá við . Mark ÍBV skoraði markadrottningin Olga Færseth . Lið ÍBV : Markvörður - Karitas . Vörn - Elena , Rakel Rut , Mhairi og Erna Dögg . Miðja - Sara , Lind , Guðrún Soffía og Hólmfríður . Sókn - Olga og Bryndís . Varamenn - María og Pálína . Sara meiddist í leiknum og er óttast að liðband í hné hafi slitnað en vonandi verður hún ekki lengi frá . Hólmfríður og Guðrún Soffía léku þarna sinn fyrsta leik í ÍBV búningnum og vonandi að þær verði drjúgar fyrir okkur á komandi misserum . Svo í dag , sunnudag , var leikið gegn Stjörnunni . Stjarnan hefur alltaf reynst okkur erfiður andstæðingur og varð ekki breyting á því í dag þar sem Stjarnan fór með sigur af hólmi í miklum markaleik , 6 - 4 . Vörn ÍBV átti ekki góðan dag og því fór sem fór . Mörk ÍBV skoruðu Biddý 2 , Olga og Hólmfríður . Því miður höfum við ekki upplýsingar um byrjunarliðið í dag . Næstu leikir liðsins eru 12. og 13. febrúar en þá mæta stelpurnar liðum Keflavíkur og Hauka . Við skulum vona að fall sé fararheill og að úrslit næstu leikja verði hagstæðari en nú um helgina .